ישיבת מליאה, כנסת 23, פרוטוקול מספר 9, 2020-03-31 00:00

איתן גינזבורג: חברי הכנסת, אני מתכבד לפתוח את ישיבת הכנסת.

איתן גינזבורג: היום יום שלישי, ו' בניסן התש"ף, 31 במרץ 2020.

איתן גינזבורג: בטרם אפנה למזכירת הכנסת, אני רק רוצה להודות לחברי הכנסת וליושב-ראש הכנסת על האמון.

איתן גינזבורג: אני נרגש ומלא יראת כבוד לשבת במעמד הזה ואני מתחייב למלא באמונה, כפי שנאמר, את שליחותי זו.

איתן גינזבורג: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונחו היום על שולחן הכנסת החלטות הוועדה המסדרת בדבר שינויים בהרכב הסיעתי של הכנסת.

ירדנה מלר-הורוביץ: תודה.

איתן גינזבורג: תודה.

איתן גינזבורג: על סדר-היום היום נאומים בני דקה.

איתן גינזבורג: נעבור לראשון הדוברים, חבר הכנסת אלון שוסטר.

איתן גינזבורג: בבקשה, דקה לרשותך.

קריאה: תגיד להם כל פעם מי אחריו.

איתן גינזבורג: אחריו יבוא חבר הכנסת אנטאנס שחאדה.

אלון שוסטר: כבוד היושב-ראש, חבריי שחזרו לבית, איזה כיף.

אלון שוסטר: אני רוצה לספר על שתי ידיעות שהצטברו על שולחן האזרחים היום בנושא חקלאות.

אלון שוסטר: האחת היא הידיעה החשובה ממשרד החקלאות, שמקצים מכסת מים מיוחדת, זמנית, עבור החקלאים שצריכים לייצר יותר מזון.

אלון שוסטר: השמיים כמעט סגורים לחלוטין, אנשים לא יוצאים לחוץ לארץ, צריך לייצר מזון, ותודה לאל, אנחנו יודעים לעשות את זה.

אלון שוסטר: אנא, חקלאים, עשו.

אלון שוסטר: הידיעה השנייה, של גיא ורון מ-12, היא על כך שרשתות השיווק מנצלות את הסיטואציה שבה מוסדות ציבור, בתי ספר וחלקים מסוימים – כמובן אולמות אירועים וכו' – סגורים, ואותם חקלאים שהיו נוהגים לשווק שלא לרשתות נשארים עם הסחורה.

אלון שוסטר: הרשתות, כדי להוריד אותם אל הקרקע במחירים, מייבאות בלי בושה ממדינות חיצוניות.

אלון שוסטר: הדבר הזה הוא פסול.

אלון שוסטר: זה סוג של בריונות, אלימות עסקית, ולא יכולים לתת לזה את המקום, גם אם זה אולי חוקי.

אלון שוסטר: תפקידנו לחזק את הייצור המקומי, את התעשייה המקומית, את החקלאות המקומית דווקא בזמן הזה.

אלון שוסטר: תודה.

איתן גינזבורג: תודה, אדוני.

איתן גינזבורג: חבר הכנסת אנטאנס שחאדה – אינו נוכח.

איתן גינזבורג: חברת הכנסת אורלי פרומן, בבקשה, ואחריה – חבר הכנסת ניצן הורוביץ.

אורלי פרומן: אדוני היושב-ראש, בנימה אישית, בהצלחה רבה.

איתן גינזבורג: תודה רבה.

אורלי פרומן: חבריי, המסר הזה מופנה אליך, בני גנץ, מי שהיה עד לפני ימים ספורים ראש הסיעה שלי, אך כנראה הוא לצערי איבד את הדרך שסלל איתנו ולא סיפר לי ולא סיפר לנו לאן הלך ולמה הלך.

אורלי פרומן: בכל אופן, בני, אין-ספור פעמים חזרת וציינת כי חינוך וביטחון הם שני הנושאים החשובים של מדינת ישראל, והם שווי ערך בעיניך.

אורלי פרומן: אינני שומעת שאתה נלחם על תיק החינוך.

אורלי פרומן: אם אכן חינוך ילדי ישראל זו משימה ראשונה במעלה, ועתיד החברה הישראלית תלוי באיכותה של מערכת החינוך, ומערכת חינוך איכותית היא החוסן הלאומי של כולנו, אז לתפקיד שר החינוך או שרת החינוך יש למנות אדם בעל השקפת עולם ממלכתית המכבד את כלל חלקי החברה הישראלית וינהג בהם בשוויוניות, בכבוד, בפתיחות ובהגינות.

אורלי פרומן: בני, לפחות על זה תילחם.

אורלי פרומן: אגב, בוועדה המיוחדת לחינוך אנו נלחמים על השפיות של ילדי ישראל ומשפחותיהם בימים אלו ומחפשים תקציבים נוספים לכך, ואתם שם מתכננים את ממשלת נתניהו החמישית עם שרים באבטלה סמויה.

אורלי פרומן: תודה.

איתן גינזבורג: תודה, גברתי.

איתן גינזבורג: חבר הכנסת ניצן הורוביץ – אינו נוכח; חבר הכנסת ג'אבר עסקאלה – אינו נוכח.

וליד טאהא: עסאקלה.

איתן גינזבורג: עסאקלה.

איתן גינזבורג: תודה רבה, חבר הכנסת טאהא.

וליד טאהא: אני כבר אתן לירדנה תיקון נוסף של אַנטאנס במקום אֶנטאנס.

איתן גינזבורג: אנחנו נקבל את זה בברכה, כמובן.

קריאה: בדקנו לפני ההשבעה, וזה בסדר.

איתן גינזבורג: ונכבד את חברת הכנסת עאידה תומא סלימאן – בבקשה, גברתי.

איתן גינזבורג: דקה לרשותך.

עאידה תומא סלימאן: כבוד היושב-ראש, כבר יומיים שאני מקיימת ישיבות של הוועדה המיוחדת לרווחה ועבודה שהינני עומדת בראשה, ארבע ישיבות רצופות.

עאידה תומא סלימאן: להגיד את האמת, נכנסתי לישיבות האלה כאשר אני מודעת לכובד האחריות ולסבל הרב שנגרם לאזרחי ואזרחיות המדינה במצב החירום הקיים היום בצל הקורונה, גם מבחינה בריאותית, אבל גם ובעיקר מבחינה כלכלית.

עאידה תומא סלימאן: אבל אני חייבת להגיד שהישיבות שקיימתי רק הוסיפו את הדאגה לליבי ולמחשבות שלי, כאשר אני רואה שלצערי הרב רשת הביטחון הכלכלית-חברתית, שהממשלה התפארה בה אתמול ושר האוצר הכריז עליה, היא מלאה חורים גדולים ששומטים מתחתיה קבוצות בתוך החברה הישראלית – קבוצות של עובדים, קבוצות של עצמאים.

עאידה תומא סלימאן: היום קיימנו דיון על מצב העצמאים.

עאידה תומא סלימאן: לא ייתכן שלעצמאי מתחת לגיל 28 אין שום כיסוי על ידי הממשלה או פיצוי על המצב הקיים; לא ייתכן שכל עובד מתחת לגיל 20 – אף אחד לא רוצה לדבר עליו; לא ייתכן שמנהלות משפחתונים, שבעריצות משרד האוצר החליט שהן עצמאיות, היום לא מגיע להן חל"ת ולא מגיע להן פיצוי.

עאידה תומא סלימאן: שום פתרון הגיוני.

עאידה תומא סלימאן: העצמאים שמקבלים פיצוי – במצב הכי טוב יקבלו על החודש הזה 6,000 שקל; מעטים מהם יגיעו ל-6,000 שקל, כאשר ברוב המקרים זה לא מכסה להם את שכירות העסק שלהם לפני הכול.

איתן גינזבורג: תודה, גברתי.

עאידה תומא סלימאן: שר האוצר עמד אתמול והבטיח שהוא מבטל את הארנונה לעסקים הנפגעים; היום אנחנו מגלים שזה עדיין בדיון, שזה לא בטוח.

עאידה תומא סלימאן: תתעוררו בממשלה.

עאידה תומא סלימאן: תתעוררו ותדאגו לאזרח יותר מאשר שתדאגו שלא יגידו אחר כך "השאירו גירעון מאחוריהם".

איתן גינזבורג: תודה, גברתי.

עאידה תומא סלימאן: כי אתם עלולים להשאיר אותנו עם המגפה, אבל גם כן עם כלכלה הרוסה ואנשים – –

איתן גינזבורג: תודה.

עאידה תומא סלימאן: – – וזה העיקר – אזרחים הרוסים.

איתן גינזבורג: תודה רבה.

איתן גינזבורג: תודה רבה, גברתי.

איתן גינזבורג: חברת הכנסת עומר ינקלביץ', בבקשה, ואחריה – חבר הכנסת יזהר שי.

עומר ינקלביץ': אדוני היושב-ראש, בהצלחה.

איתן גינזבורג: תודה רבה.

עומר ינקלביץ': חברותיי וחבריי חברי הכנסת, הבוקר חולה קורונה במצב קל כמעט נפטר, ולא מקורונה.

עומר ינקלביץ': הוא קפץ מחלון בית החולים.

עומר ינקלביץ': במשבר הנוכחי אנחנו מדברים בעיקר על הפן הפיזי, אך כמעט לא מתייחסים לפן הנפשי.

עומר ינקלביץ': החשש והפחד מההידבקות בנגיף הקורונה פושטים בכול.

עומר ינקלביץ': ההסתגרות בבתים, חוסר הוודאות, הידיעות מהתקשורת, המצב הכלכלי – כל אלה אינם תורמים למצב הרוח, ואנשים רבים מצויים בפניקה ובחרדה יומיומית.

עומר ינקלביץ': קווי הסיוע של ארגוני הסיוע הנפשי מוצפים באלפי פניות.

עומר ינקלביץ': לצד הזהירות מהנגיף, עלינו גם להוריד את סף החרדה.

עומר ינקלביץ': לאחרונה פניתי למשרד הבריאות בבקשה לבחון אפשרות להשתמש בתוכנית הלאומית למניעת אובדנות וליישם אותה בהקשר של המשבר הנוכחי.

עומר ינקלביץ': יש צורך להשתמש באנשי המקצוע מתחום בריאות הנפש כדי להדריך הורים ומטפלים כיצד להתמודד עם המצב.

עומר ינקלביץ': מעבר לכך, יש לעודד אנשים לפנות למרכזי הסיוע, להשתמש בערוצי התקשורת ובמדיה החברתית, כדי להוריד את החרדה בציבור, ואפילו להשתמש בכל האפליקציות למיניהן כדי לקיים את התמיכה הנפשית – חברי יזהר שי מומחה בתחום.

עומר ינקלביץ': תפקידנו כנבחרי ציבור לשמור גם על שפיות הציבור.

עומר ינקלביץ': זה הכרחי למען החוסן הלאומי שלנו, במיוחד בתקופות האלה.

עומר ינקלביץ': תודה רבה, אדוני.

איתן גינזבורג: תודה רבה.

איתן גינזבורג: חבר הכנסת יזהר שי, בבקשה, ואחריו – חברת הכנסת סונדוס סאלח.

יזהר שי: תודה, אדוני היושב-ראש, והצלחה רבה.

איתן גינזבורג: תודה.

יזהר שי: אדוני, הבנקים העלו השבוע את הריבית על הלוואות ללקוחות שלהם ועל משכנתאות.

יזהר שי: על פי הנתונים של בנק ישראל, ההלוואות בכל המסלולים בכל הבנקים עלו בין 0.5% לבין 1%, שלם.

יזהר שי: כידוע, אלה זמנים קשים לאזרחי ישראל.

יזהר שי: אנחנו חוזרים על זה כאן שוב ושוב: כמיליון מובטלים, אנשים שמתקשים להביא אוכל לשולחן השבת או הסדר בקרוב; משפחות רבות מגיעות למצוקה קשה ומדאיגה, רבים לא יודעים אפילו איך להתארגן לשבוע הקרוב של החג.

יזהר שי: לא ייאמן.

יזהר שי: ומה התגובה של הבנקים הגדולים בישראל?

יזהר שי: הם מעלים את הריבית.

יזהר שי: כל מי שיגיעו לבקשה להלוואה כדי לסגור אוברדרפט, כדי לממן טיפול, כדי לעשות משהו דחוף עם החיים שקורסים אל מול עיניהם – הם ישלמו ריבית גבוהה יותר, שיכולה להסתכם במאות שקלים או אפילו באלפי שקלים בחודשים הקרובים.

יזהר שי: אני פונה מכאן אל הבנקים הגדולים בישראל: תראו, בשנת 2019 הייתה לכם שנה נפלאה.

יזהר שי: בדקנו את זה – חמשת הבנקים הגדולים הרוויחו ביחד קרוב ל-10 מיליארד שקל בשנה הזו.

יזהר שי: ועכשיו, חברי מועצות המנהלים, מנכ"לים, מנהלים בכירים בבנקים האלה, בואו, תסתכלו" אתם צריכים להיכנס מתחת לאלונקה, אתם צריכים לעזור עכשיו, כמו כל גוף, כמו כל גורם במדינת ישראל.

יזהר שי: אתם צריכים להסתכל בעיניים על הסבל של מיליוני אזרחים במדינה הזו ולהירגע.

יזהר שי: אם שנת 2020 תסתיים ברווחיות נמוכה יותר, אף אחד לא יכעס עליכם.

יזהר שי: דרך אגב, אנחנו, הציבור, בעלי מניות גדולים ברוב הבנקים בישראל.

יזהר שי: הציבור יבין שהבנקים פחות רווחיים בשנה הקשה הזו; הציבור יסתכל על זה ויקבל את ההצדקות בהתאם.

יזהר שי: עוד לא מאוחר מדי.

יזהר שי: בואו, מנהלי הבנקים, תדברו עם המפקח על הבנקים.

יזהר שי: הוא זה שהורה לכם להיות זהירים, הוא נתן לכם לכאורה לגיטימציה להעלות את מחירי הריביות.

יזהר שי: דברו איתו, דברו עם המפקח על הבנקים, דברו עם בנק ישראל, דברו עם כל מי שצריך, אבל בעיקר עם עצמכם.

יזהר שי: תסתכלו לעצמכם בעיניים ותירגעו.

יזהר שי: אנחנו נסלח לכם גם על שנה פחות רווחית.

יזהר שי: תודה רבה.

איתן גינזבורג: תודה רבה, חבר הכנסת יזהר שי.

איתן גינזבורג: חברת הכנסת סונדוס סאלח, בבקשה, ואחריה – חבר הכנסת ווליד טאהא.

סונדוס סאלח: כבוד היושב-ראש, חברי וחברות הכנסת, בכל משבר ובכל מצב חירום אנחנו מצפים לשינוי הכללים.

סונדוס סאלח: במיוחד במשבר הקורונה, במשבר הכלכלי, בהשבתת המשק שאנחנו חווים כולנו; מצפים לרשת ביטחון ולהגנה, לכלל האזרחים.

סונדוס סאלח: אבל שוב פעם אנחנו מוצאים את עצמנו עם אוסף פתרונות שמחלישים את החלשים.

סונדוס סאלח: אני רוצה לדבר על שתי אוכלוסיות, במיוחד בחברה הערבית, שעכשיו נהיות חלשות יותר ויותר.

סונדוס סאלח: אנחנו יודעים שמרבית העובדים במשק יצאו לחל"ת – חופשה ללא תשלום.

סונדוס סאלח: במקביל הם מקבלים דמי אבטלה או חלק מהשכר שלהם, כחלק מהניסיון להתקיים ולחיות בכבוד ובפרנסה שמכבדת את האדם ואת המשפחה, להתקיים ולהמשיך במצב הזה.

סונדוס סאלח: אבל שתי אוכלוסיות – אלה שלא מלאו להם 20, וגם אלה שטרם מלאה להם שנה רצופה בעבודה – הן שתי האוכלוסיות שלא מגיע להן עכשיו לגשת לביטוח הלאומי ולקבל דמי אבטלה.

סונדוס סאלח: שתי האוכלוסיות האלה – זה יכול להיות סטודנט שהוא מפרנס, מפרנס משני או אפילו ראשי במשפחה שלו, וידוע לנו שבחברה הערבית במיוחד יותר מ-50% מהמשפחות חיות מתחת לקו העוני; זו יכולה להיות אישה ששנים מחפשת עבודה ורק לפני כמה חודשים מצאה עבודה, ובגלל שלא מלאו לה 12 שני חודשי עבודה היא לא תקבל את האופציה לגשת לביטוח הלאומי ולקבל דמי אבטלה.

סונדוס סאלח: אלה אנשים, אלה משפחות, אלה אזרחים, אלה אנשים שמגיע להם לחיות בכבוד.

סונדוס סאלח: אני מבקשת, ואני דורשת – ומנצלת במה זו – להסתכל על כל האוכלוסיות, במיוחד האוכלוסיות האלו, שעכשיו סובלות מבעיות כלכליות רבות בתוך הבתים שלהן, ולאפשר להן לגשת לביטוח הלאומי ולקבל מה שמגיע לשאר האזרחים.

סונדוס סאלח: תודה.

איתן גינזבורג: תודה רבה, גברתי.

איתן גינזבורג: חבר הכנסת ווליד טאהא, ואחריו – חבר הכנסת סמי אבו שחאדה, ואם הוא לא יגיע – חבר הכנסת אלכס קושניר.

וליד טאהא: אדוני היושב-ראש, חברות וחברי הכנסת, תחילה אני רוצה להודות לצוותים הרפואיים ולצוותי מד"א ולכל אלה שעוסקים ברגעים אלה, ומזה חודש, במלחמה בנגיף הקורונה.

וליד טאהא: הם עושים זאת למען כולנו ובשירות של כולנו, אז תודה רבה להם.

וליד טאהא: העיר קלנסווה הינה עיר ערבית ישראלית הממוקמת בלב-ליבה של הארץ, במרחק של קילומטרים ספורים מהעיר נתניה.

וליד טאהא: העיר סבלה במשך עשרות שנים, ועודנה סובלת, מהיעדר תכנון, לצד היותה נפגעת עיקרית מכמה פרויקטים לאומיים ארציים.

וליד טאהא: מרבית האדמות ביישוב הזה, ואולי כולן, הן אדמות פרטיות, ובהיעדר גישת תכנון, עשרות בתים בעיר נמצאים תחת סכנת הריסה, ומעל הראש של בעלי בתים אלה מרחפת בכל עת אימת החורבן.

וליד טאהא: בעיר קלנסווה, כבוד היושב-ראש, אין מגרש כדורגל.

וליד טאהא: צריך להגיד את זה שוב ושוב: בעיר קלנסווה, כבוד היושב-ראש, אין מגרש כדורגל שישמש למיצוי יכולות של מאות ואלפי ילדים ומבוגרים ביישוב.

וליד טאהא: למעשה, כל אלה – ילדים ומבוגרים – מוצאים את עצמם עם המון שעות פנאי מבוזבזות ברחוב, עם כל ההשלכות של כך, או שחלקם נאלצים לחפש חלופה באחד היישובים היהודיים הצמודים.

וליד טאהא: אני פונה לכל ממשלה שתקום – חשבתי שאני אדבר לבני גנץ כיושב-ראש, ורציתי לומר לו משפטים אחרים, אז אני משנה נוסח: אני פונה לכל ממשלה שתקום, לפעול למען התחלת גישת תכנון בעיר קלנסווה ובכל הערים הערביות במדינה.

וליד טאהא: אדוני השר, כבוד הרב, אני קורא לממשלה שתקום לפעול לפי גישת תכנון בעיר קלנסווה ובכל הערים הערביות במדינה.

וליד טאהא: גישה אשר תחליף את מדיניות הרדיפה וההריסה לטובת מדיניות של תכנון והסדרה.

וליד טאהא: תודה רבה.

איתן גינזבורג: תודה רבה, אדוני.

איתן גינזבורג: חבר הכנסת סמי אבו שחאדה – אינו נוכח.

איתן גינזבורג: חבר הכנסת אלכס קושניר, בבקשה, ואחריו – חבר הכנסת מתן כהנא, שנוכח, יופי.

איתן גינזבורג: כן, בבקשה.

אלכס קושניר: כבוד היושב-ראש, קודם כול הולם אותך המקום.

אלכס קושניר: שיהיה בהצלחה, חבל שבנסיבות האלה.

אלכס קושניר: הייתי היום בוועדת הרווחה ושאלתי את נציג האוצר כמה שאלות, ורשמתי.

אלכס קושניר: אני אקריא לכם גם את התשובות.

אלכס קושניר: אז שאלתי אותו: מה לגבי ביטול ארנונה לעסקים שנפגעו?

אלכס קושניר: מה הקריטריונים לעסק שנפגע?

אלכס קושניר: התשובה הייתה: עובדים על זה.

אלכס קושניר: אחר כך שאלתי לגבי החזרת מקדמות המס ששילמו עסקים בשנת מס 2020.

אלכס קושניר: שאלתי: כמה מסך המקדמה אתם תהיו מוכנים להחזיר?

אלכס קושניר: התשובה הייתה: לא יודע.

אלכס קושניר: אחר כך שאלתי לגבי קרן ההלוואות: מה גובה הריבית?

אלכס קושניר: אמר לי נציג האוצר שזה לשיקול דעת הבנקים, אבל הם ישאפו להגיע לפריים פלוס 1.5%.

אלכס קושניר: אני לא מבין, איך יכול להיות שזו קרן בערבות המדינה והמדינה לא שולטת בריבית?

אלכס קושניר: ואגב, שאלתי עוד שאלה: מה קורה לצורך בשעבוד לעסקים שהם חברות בע"מ?

אלכס קושניר: גם כאן, כמובן, לא קיבלתי שום תשובה, לא לגבי ערבות אישית ולא לצורך בשעבוד.

אלכס קושניר: וכמובן שאלתי את השאלה לגבי המענק המהולל של 6,000 שקל.

אלכס קושניר: אז ככה: הזכאים הם עסקים שההכנסה שלהם היא עד גובה 240,000 שקל בשנה, שזה 20,000 שקל בחודש.

אלכס קושניר: אז במקרה הטוב הם יקבלו 30% מגובה ההכנסה החודשית שלהם.

אלכס קושניר: ומילא, עכשיו גם נודע לי שמזה לוקחים מס ואת כל ההפרשות.

אלכס קושניר: אז באמת, אחלה מענק.

אלכס קושניר: אז בעצם יש לי שתי מסקנות: 1.

אלכס קושניר: על רוב השאלות אין להם תשובות; 2.

אלכס קושניר: איפה שיש להם תשובות, התשובות האלה לא שוות שום דבר.

אלכס קושניר: אז אני רוצה לפנות לראש הממשלה: אני מבין ששר האוצר שלך פורש, אבל אתה אחראי.

אלכס קושניר: אז במקום לכנס מסיבות עיתונאים דרמטיות ולזרוק סכומי עתק באוויר – 80 מיליארד שקל – פשוט תלכו לעבוד סוף-סוף ותביאו תוכנית שתציל את העובדים, את האנשים, את העסקים ואת המדינה.

אלכס קושניר: תודה.

איתן גינזבורג: תודה רבה, אדוני.

איתן גינזבורג: חבר הכנסת מתן כהנא, בבקשה.

איתן גינזבורג: ואחריו – חברת הכנסת אורית פרקש הכהן.

מתן כהנא: אדוני היושב-ראש, כנסת נכבדה, כבוד השר, אתמול פורסמה התוכנית של משרד האוצר להתמודדות עם ההיבטים הכלכליים של מגפת הקורונה.

מתן כהנא: כידוע, הנפגעים העיקריים מהמגפה הזאת הם השולמנים, בעלי העסקים הקטנים והבינוניים והעצמאים.

מתן כהנא: עשיתי בירור קצר עם השולמנים, איך התוכנית שפורסמה אתמול – איזה מענה היא נותנת להם.

מתן כהנא: מסתבר שיש בה לא מעט חורים, כך למשל – וגם שמעתי שזה נאמר פה קודם – מתחת לגיל 28 אין מענה; מי שהוא בעל שליטה מעל 25% בהחזקות – אם הוא לא יסגור את העסק הוא לא יוכל לקבל מענה, גם כן, איזושהי לקונה; מי שפתח את העסק שלו ב-2019 – יכול להיות שיש בן אדם שיש לו עסק כבר שנה ושלושה חודשים ועכשיו הוא נכנס לקשיים בגלל המגפה, והוא לא יקבל מענה.

מתן כהנא: אז אני אומר פה, גם השולמנים הצעירים צריכים לקבל מענה.

מתן כהנא: באוצר, לשמחתי, אמרו שהתוכנית גמישה ויהיו בה שינויים.

מתן כהנא: אז מפה אני מנצל את ההזדמנות וקורא לאוצר לערוך את השינויים האלה כדי לתת מענה, בעיקר – מהדברים שהעליתי פה – לשולמנים הצעירים.

מתן כהנא: תודה.

איתן גינזבורג: תודה רבה, אדוני.

איתן גינזבורג: חברת הכנסת אורית פרקש הכהן, בבקשה, ואחריה – חבר הכנסת משה אבוטבול.

אורית פרקש הכהן: קודם כול, חבר הכנסת גינזבורג, בהצלחה רבה וכל הכבוד על המינוי.

איתן גינזבורג: תודה רבה.

אורית פרקש הכהן: דבר שני, אני רוצה להודות על שינוי הכללים המבורך של הנוכחות במליאה.

אורית פרקש הכהן: סוף-סוף קצת התרתם את העוצר במליאת הכנסת ואפשרתם לנו השתתפות מכובדת בדיונים.

אורית פרקש הכהן: יושב-ראש הכנסת, חבריי חברי הכנסת, בימים האחרונים אנחנו מותקפים חדשות לבקרים במילים מאוד מאוד קשות ומאוד מאוד תוקפניות, גם ברמה האישית כלפיי וכלפי חבריי בכחול לבן, על ההחלטה שלנו להתייצב מאחורי החלטת המנהיגות האמיצה של בני גנץ בימים אלה, לחתור ולמצות את הסיכוי לממשלת אחדות.

אורית פרקש הכהן: רציתי לצטט מאנשים חכמים מאיתנו, מאנשים שיש להם ניסיון פרלמנטרי ופוליטי ארוך שנים ושיש להם פרספקטיבה היום להכות על חטא על החמצות של אחדות שעשו בעבר.

אורית פרקש הכהן: אני רוצה לצטט ממה שכתבה אתמול חברת הכנסת איילת ורבין בפייסבוק שלה.

אורית פרקש הכהן: אני מציעה שכולנו נקשיב לדברים: "ב-2015 הגיעו בוז'י הרצוג והמחנה הציוני – – – הצעה להיכנס באמצע הקדנציה לממשלה.

אורית פרקש הכהן: בוז'י היה עדיין פגוע מקמפיין הליכוד, שהאשים אותו ואת ציפי לבני שיביאו את דאעש לירושלים, אבל הבין את מחירן של עוד כמה שנים באופוזיציה.

אורית פרקש הכהן: – – – מטבעה, הכרעה היא דבר קשה לעיכול" – ובמקום הזה, בשונה ממפלגת העבודה, גנץ חתך.

אורית פרקש הכהן: והיא ממשיכה ואומרת: "כסאקרית של אחדות, שחטפה מקלחות קרות וציבוריות על כך, היה לי קשה לקרוא למהלך כזה אחרי קמפיין הבחירות מעורר הבחילה שזה עתה סיימנו.

אורית פרקש הכהן: אבל בזמן שמגפת הקורונה דורשת בידוד חברתי, מחויב קירוב מוחות ולבבות שיפעלו יחד.

אורית פרקש הכהן: הממשלה השלושים-וחמש, בהנחה שתקום, אינה קלה לעיכול, אבל בהינתן המציאות הבריאותית והכלכלית, שמי יודע מתי תסתיים, נדרשה הכרעה.

אורית פרקש הכהן: כשבני גנץ הבין שאין שום ממשלה אחרת, הוא החליט לא למשוך עוד זמן – – – אבל בלב כבד נדרש חיתוך מכאיב.

אורית פרקש הכהן: כשאני חוזרת לאותם לילות שטופי זיעה, עם חוקי ההמלצות, ההדחה, ההסדרה, אני נזכרת" – היא אומרת – "שסוכם עם הרצוג על וטו על חקיקה אנטי-דמוקרטית, שהיה עשוי לחסוך לכולנו שנים פוליטיות קשות.

אורית פרקש הכהן: בשבילי, בשבילנו, בעת הזאת, זה לא מעט.

אורית פרקש הכהן: – – – כל מי שהיה במקום הזה מבין שהכרעה קשה, בין רע לרע יותר, היא צו השעה.

אורית פרקש הכהן: מישהו היה חייב להוציא אותנו מהסחרור הנורא הזה, וגנץ, עם כל הכעס והאכזבה, לפחות מנסה".

אורית פרקש הכהן: אני מתחברת מאוד לדברים האלה של איילת ורבין, לשעבר חברת הכנסת.

אורית פרקש הכהן: אני חושבת שכולנו בכחול לבן מרגישים כך, וכולנו תומכים במהלך האחדות.

אורית פרקש הכהן: למרות כל התגובות, אנחנו חושבים שזה מה שטוב לעם ישראל.

אורית פרקש הכהן: תודה.

איתן גינזבורג: תודה רבה, גברתי.

איתן גינזבורג: חבר הכנסת משה אבוטבול, בבקשה, ואחריו – חבר הכנסת יעקב מרגי.

משה אבוטבול: תודה רבה.

משה אבוטבול: ראשית, ברכות לישיבה שלך כאן כיושב-ראש.

איתן גינזבורג: תודה רבה.

משה אבוטבול: אני רוצה בהזדמנות הזאת, שאנחנו יודעים שכל המדינה על גלגלים ועובדים מאוד מאוד קשה, גם להודות לממשלת ישראל ולעומד בראשה, ראש הממשלה בנימין נתניהו, לשרים, שר הבריאות הרב ליצמן, לשר הפנים הרב אריה דרעי, ולכל שר ושר שעושה הרבה הרבה הרבה בתוך משרדו כדי להקל על הציבור.

משה אבוטבול: זה הזמן באמת להודות להם.

משה אבוטבול: הבוקר, כחבר ועדת הקורונה, וגם כראש רשות לשעבר בעיר בית שמש במשך שנים, אני דווקא מנצל את ההזדמנות הזאת להודות לכל ראשי הערים.

משה אבוטבול: העלינו אותם הבוקר בשיחת וידיאו, שמענו על הקשיים שעוברים ראשי הערים.

משה אבוטבול: יש הרבה קשיים, אי-אפשר לומר שהכול בסדר, אבל באמת, בהחלט – איך אומר הפתגם?

משה אבוטבול: רק מי שלא עושה לא טועה.

משה אבוטבול: יש כאן עשייה ברוכה, גם של ראשי הערים.

משה אבוטבול: אני רוצה לחזק את ראשי הערים ואת כל אלה שנמצאים בקדמת חזית המערכה הזאת למען עם ישראל.

משה אבוטבול: תודה גם לרופאים, לבתי החולים, לכולם.

משה אבוטבול: דבר אחרון, אנחנו יודעים שחלק מתוך מערך העזרה למלחמה במגפה הם ארגוני החסד ששתולים בכל עיר ועיר.

משה אבוטבול: אני רוצה מכאן להודות להם, לכל אותם ארגוני חסד שמושיטים יד לרשויות המקומיות, שעוזרים.

משה אבוטבול: דווקא בתקופה הזאת, שאנחנו מתקרבים לחג הפסח, שצריכים גם לעזור בקמחא דפסחא, לעזור לכל אותם יהודים שנמצאים במצוקה – ולצערי היום הכמות של אותן משפחות הולכת ונעשית גדולה מאוד.

משה אבוטבול: אני רוצה להודות לכל ארגוני החסד ולבקש דווקא מהציבור: אנא, תירתמו גם אתם לעזור; כל מי שיכול לעזור, לתרום לאותם ארגוני חסד, כדי לחזק אותם, שיהיה להם עוד חמצן ועוד אוויר לעזור לכולנו.

משה אבוטבול: תודה רבה, ורפואה שלמה לכל החולים.

איתן גינזבורג: תודה רבה.

איתן גינזבורג: חבר הכנסת יעקב מרגי – אינו נוכח.

איתן גינזבורג: חבר הכנסת אורי מקלב, בבקשה, ואחריו – חבר הכנסת אנדרי קוז'ינוב.

אורי מקלב: תודה רבה, אדוני היושב-ראש.

אורי מקלב: אדם לא רואה את הגיבנת של עצמו, בוודאי לא את נגעי עצמו.

אורי מקלב: התקשורת ואנשים באופן כללי היום עסוקים בלראות מה נעשה אצל השני.

אורי מקלב: אני מתייחס בכך לחברה החרדית.

אורי מקלב: אתמול ושלשום כל כלי התקשורת העצימו והראו בעיקר תמונות על מה שקורה בחברה החרדית.

אורי מקלב: אני רוצה להודיע לך, אדוני היושב-ראש, שהחברה החרדית שומרת את הכללים, מקפידה על הכללים, ההוראות הן חד-משמעיות, ללא פקפוק, ללא גמגום.

אורי מקלב: מתחילת האירוע, אפשר לקחת את כל כלי התקשורת, אני מוכן להתמודד עם כל טענה שהיא, ולראות את הדברים הברורים והחדים שנאמרו.

אורי מקלב: מצד שני, כמו בכל חברה, קורה שיש אירועים חריגים מאוד.

אורי מקלב: את האירועים החריגים האלה הם מעצימים ומשקפים רק אותם, בו בזמן שהאירועים שהיו בפארקים, בחופים, היו לא פחות – תמונות שמביאים ממקומות אחרים.

אורי מקלב: אבל על זה האדם אומר: טוב, זה החריגים, אבל בחברה החרדית בוודאי שזה המיינסטרים, בוודאי שזו כל החברה כולה.

אורי מקלב: אז אני כאן מודיע לך, אדוני היושב-ראש, ולחבריי חברי הכנסת: הדברים הם לא ככה.

אורי מקלב: החברה החרדית נשמעת להוראות ב-98% אם לא ב-99% ומקפידה עליהן.

אורי מקלב: לא קל.

אורי מקלב: לא קל בחברה שחיי הקהילה הם מאוד מאוד דומיננטיים; לא קל בחברה שהפעילות הקהילתית בה היא צפופה מאוד, חיים בצפיפות רבה.

אורי מקלב: העיר בני ברק היא העיר הכי צפופה שיש.

אורי מקלב: כשמדברים, אפרופו, על פתרונות למצוקות דיור, לאף אחד לא אכפת.

אורי מקלב: זה לא משנה.

אורי מקלב: הינה, עכשיו החברה כולה סובלת מצפיפות דיור.

אורי מקלב: כשחיים 12 נפשות ב-70–80 מטר, או שבע נפשות ב-50 מטר, בוודאי שאז אחוז ההדבקה הוא הרבה יותר גדול.

אורי מקלב: אנחנו רואים שחולה אחד מדביק את המשפחה, וזה שזה פי שלושה ופי ארבעה זה בגלל שיש יותר חולים מאותה משפחה.

אורי מקלב: ודאי שהיו עוד דברים שיכולים לגרום לכך.

אורי מקלב: החברה גם – המעבר שהיה צריך, במאורעות האלה, מעבר באמת קשה, גם בערכים, נקרא לזה, וגם באופן המעשי: סגרו בתי כנסיות ובתי מדרש שפתוחים עשרות שנים, 100 שנה רצוף, 365 יום בשנה – ביום כיפור, בשבתות, בימי חול ובימי חול המועד, 24 שעות – פעילים מאוד, אלפי אנשים מסתובבים שם, תפילות – הם מרכז החיים הרוחניים וגם המעשיים של כל אחד כזה.

אורי מקלב: הפסיקו אותם, וכולם עמדו בכל מקום בארץ ובכל מקום בעולם.

אורי מקלב: זה חלק ברור.

אורי מקלב: אף אחד לא יכול להטיח או לבקר ולהגיד שהנושא של חיי אדם, ערך החיים, הוא משהו שמזלזלים בו.

אורי מקלב: זה דבר שאנחנו מצווים עליו ושומרים עליו.

אורי מקלב: לכן, אני באמת חושב שיש דברים שבכל מקום צריך להשתפר, אבל אין ספק שתנאי חיים, מגורים ואורח החיים ודאי שמשפיעים.

אורי מקלב: גם ההוראות צריכות להיות מתאימות.

אורי מקלב: צריך באמת להתאים את הדברים, את הנגישות לבדיקות.

איתן גינזבורג: תודה.

אורי מקלב: כמה אנשים – אני אביא לך עשרות מקרים של אנשים שמחכים שבוע ועשרה ימים, משפחה צפופה, ולא מגיעים לבדוק.

אורי מקלב: אין את הנגישות, אין את היכולות.

אורי מקלב: אין את היכולת.

איתן גינזבורג: תודה.

אורי מקלב: הדברים האלה – אלה חלק ממסקנות שאנחנו ודאי צריכים להסיק לפני שאנחנו מאשימים את החברה.

אורי מקלב: אין דבר כזה.

אורי מקלב: החיוב הזה וההתנהלות של המנהיגים, של ראשי הקהילות, של האנשים בעצמם ושל הנציגות – כולם, חד-משמעית, מהרגע הראשון בעניין הזה הביעו את הדעה, וזה כך ואין אחרת.

איתן גינזבורג: תודה רבה, אדוני.

אורי מקלב: לכן, מה שאני מציע בעניין הזה, אדוני, ובזה אסיים – אני מדבר איתכם פתוח עכשיו.

אורי מקלב: נמצא כאן יושב-ראש הכנסת – אני גם מברך אותך בהצלחה.

איתן גינזבורג: אני מודה לך.

איתן גינזבורג: שלוש דקות, אבל – – –

אורי מקלב: כן, אני סיימתי בזה.

אורי מקלב: אני רואה כאן בכנסת אנשים שמתחבקים אחד עם השני במינוי כזה או במינוי אחר.

אורי מקלב: אנחנו יושבים פה שעות, ממתינים שעה, 15 איש בחדר, לפתיחת ישיבה.

אורי מקלב: בבת אחת אנחנו לוקחים יותר מעשרה אנשים, באבחה אחת – ועם בעל תפקיד כאן בכנסת אפשר 15 איש, זה בסדר.

אורי מקלב: אנחנו רואים כאן, ממשיכים בשעות שאנחנו נמצאים, ואנחנו לא רואים את נגעי עצמנו, ואנחנו רק יודעים להטיח באנשים אחרים.

אורי מקלב: אז קשוט עצמך ואחרי זה נקשוט אחרים.

איתן גינזבורג: תודה רבה, אדוני.

איתן גינזבורג: חבר הכנסת אנדרי קוז'ינוב, בבקשה, ואחריו – חבר הכנסת עודד פורר.

איתן גינזבורג: אני קצת סוטה מהנאום בן דקה ומאפשר לכם, לאור זה שאין לנו סדר-יום כל כך עמוס, אבל בואו ונקפיד על זה בכל זאת.

קריאה: אפשר לקבל רטרואקטיבית?

קריאה: – – – דיברנו.

איתן גינזבורג: צריך לשחרר.

איתן גינזבורג: בבקשה, אדוני.

אנדרי קוז'ינוב: תודה רבה, אדוני היושב-ראש.

אנדרי קוז'ינוב: בהצלחה.

איתן גינזבורג: תודה.

אנדרי קוז'ינוב: אתמול פנתה אליי אזרחית מודאגת מבאר שבע וסיפרה שיש בעיה בקרב ציבור הקשישים דוברי הרוסית בעיר, והם מודאגים בעיקר מנושא התשלומים – ארנונה, מים, חשמל, כל הדברים הרגילים.

אנדרי קוז'ינוב: אותם קשישים לא ידעו בעצם שיש הקלות בכל התשלומים האלה ושאפשר לא לרוץ לדואר לשלם.

אנדרי קוז'ינוב: רוב האוכלוסייה הזאת אינה משתמשת באינטרנט ואינה מחזיקה כרטיס אשראי, ולכן נורא קשה להם להתמודד עם זה.

אנדרי קוז'ינוב: זה נובע רק מדבר אחד – מחוסר הסברה.

אנדרי קוז'ינוב: אי-אפשר היום למצוא שום מקום, מקום אחד, שיש בו מידע מרוכז בכל הנושאים האלה, ממוניציפלי ועד לרשות המיסים.

אנדרי קוז'ינוב: ניסינו לבדוק את זה: אנחנו רוצים הנחיות של משרד הבריאות – אתר משרד הבריאות, בבקשה; רשות המיסים – האתר של רשות המיסים; עיריות – כל עירייה לעצמה; רשות מקומית – כל רשות מקומית לעצמה, וכן הלאה וכן הלאה וכן הלאה.

אנדרי קוז'ינוב: לפני שבוע הרבה מחבריי גם אמרו את זה: אנחנו במחסור הסברתי חמור.

אנדרי קוז'ינוב: לפיקוד העורף יש כלי מצוין – ערוץ טלוויזיה מוכן ומזומן להפעלה ותדר רדיו.

אנדרי קוז'ינוב: דיברנו על זה עוד לפני שבוע.

אנדרי קוז'ינוב: לפני כמה ימים, ראש המל"ל, בישיבת קורונה, אמר שאין צורך במרכיב ההסברה בעת הזאת ושזה לא נחוץ, ויש בהלה ופניקה בקרב הציבור.

אנדרי קוז'ינוב: אני קורא לפחות להפעיל את המרכיב הכביכול-לא-נחוץ הזה כבר היום, כבר אתמול.

אנדרי קוז'ינוב: יש את היכולות האלה, ואתמול אגב התפרסם שהמל"ל והממשלה שוקלים להפעיל את פיקוד העורף על יכולותיו.

אנדרי קוז'ינוב: יש פה יכולת שכבר מוכחת, יכולת שאפשר להפעיל בן רגע – למה לא משתמשים בזה?

אנדרי קוז'ינוב: אפשר להקיף את כל הנושאים הקריטיים ולמנוע את הפניקה והבהלה בציבור.

אנדרי קוז'ינוב: פשוט להסביר אחד לאחד מה קורה.

אנדרי קוז'ינוב: תודה רבה.

איתן גינזבורג: תודה רבה, אדוני.

איתן גינזבורג: יחתום את חברי הכנסת חבר הכנסת עודד פורר.

איתן גינזבורג: בבקשה.

עודד פורר: תודה, אדוני היושב בראש.

עודד פורר: ראשית, ברכותיי לך.

עודד פורר: בהצלחה בתפקידך.

איתן גינזבורג: תודה.

עודד פורר: עלו פה כמה נושאים בהקשר של התוכנית הכלכלית, ואני חייב לומר שיותר נכון להגיד: אין תוכנית.

עודד פורר: אנחנו סיימנו שבוע של דיונים בוועדת הכספים, סקרנו כמעט את כל ראשי האגפים באוצר, וכל אחד מגיע ומהגג כל מיני מילים לא ברורות על תוכניות, וגם מה שמתפרסם, תסלחו לי, זה די מביך.

עודד פורר: אני לא מצליח להבין למה חייל משוחרר שהחליט להקים עסק ולקח את כספי הפיקדון לטובת הקמת עסק, חמש שנים הוא עובד בעסק הזה והעסק עובד מצוין, אבל מה לעשות, איתרע מזלו והוא בן 27 – אז הוא לא זכאי לפיצוי מהמדינה?

עודד פורר: אז המדינה לא מסתכלת עליו כשהיא בונה את התוכנית הזאת, כי היא בונה אותה רק מגיל 28?

עודד פורר: וזה אולי העוול הכי קטן ממה שהראיתי לכם פה.

עודד פורר: אני אומר לכם: כסף יש ולא חסר באוצר המדינה, ויודעים מאיפה להביא אותו ואיך להביא אותו, ויש גם איפה לקצץ.

עודד פורר: אין שום בעיה לקצץ בשכר הבכירים, ואין שום בעיה לקצץ בשכר של מי שנהנה מפנסיות תקציביות של מעל סכומים מסוימים.

עודד פורר: בוודאי יש כאלה שאפשר לרדת – ירדו 2%–3%, ולו בשביל הדוגמה האישית.

מתן כהנא: – – –

עודד פורר: אני יכול לומר בהקשר הזה, ואת זה כן חשוב לי לומר, כמי שמכהן כיושב-ראש ועדת הכספים הזמנית: אנחנו בוועדת הכספים לא נעצור שום סיוע שהממשלה תבוא ותבקש מאיתנו לאשר.

עודד פורר: זה יעלה לדיון באופן המיידי, המהיר ביותר והיעיל ביותר.

עודד פורר: יחד עם זאת, אני מצפה מהממשלה להבין שיהיו חייבים להיות שינויים גם בתוכניות שהם יגישו, כולל בנושא של הגילאים וכולל בנושא של הסיוע.

עודד פורר: הגיע הזמן שיראו את העצמאים – לא יותר, אבל גם לא פחות ממה שרואים את ציבור השכירים.

עודד פורר: גם מי שהוא עצמאי הוא אזרח מדינת ישראל וזכאי לסיוע לא פחות טוב.

איתן גינזבורג: תודה רבה, אדוני.

איתן גינזבורג: תם סדר הדוברים.

איתן גינזבורג: אדוני השר, האם תרצה להשיב לדוברים או להתייחס לחלק מהדברים?

רפאל (רפי) פרץ: לא.

קריאה: – – –

איתן גינזבורג: לא.

איתן גינזבורג: אם כך, חבריי חברי הכנסת, תם סדר-היום.

איתן גינזבורג: הישיבה הבאה תתקיים מחר, יום רביעי, ז' בניסן התש"ף, 1 באפריל 2020, בשעה 11:00, וזו לא בדיחה.

איתן גינזבורג: ישיבה זו נעולה.